*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 28ης Ιουνίου 1985

για συντηρητικά μέτρα στον τομέα του σκληρού σίτου

(85/329/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 5 και 155,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (2),

Εκτιμώντας:

ότι, για τον σκληρό σίτο, η περίοδος εμπορίας αρχίζει την 1η Ιουλίου· ότι για το προϊόν αυτό το Συμβούλιο δεν ενέκρινε, μέχρι σήμερα, τις τιμές για την περίοδο εμπορίας 1985/86, σύμφωνα με το άρθρο 3 παράγραφος 1 του κανονισμού (ΕΟΚ) αριθ. 2727/75· ότι η Επιτροπή, κατ' εφαρμογή των αποστολών που της έχουν ανατεθεί από τη συνθήκη, οδηγείται να λάβει τα απαραίτητα συντηρητικά μέτρα για να εξασφαλισθεί η συνέχιση της λειτουργίας της κοινής γεωργικής πολιτικής στον τομέα του σκληρού σίτου· ότι τα μέτρα αυτά λαμβάνονται συντηρητικά και δεν προδικάζουν τις αποφάσεις τιμών του Συμβουλίου για την περίοδο 1985/86·

ότι, με την απόφαση 85/309/ΕΟΚ (3), η Επιτροπή αποφάσισε, για τον σκληρό σίτο σε ορισμένα κράτη μέλη και για τις παρεμβάσεις που πραγματοποιούνται πριν από την 1η Ιουλίου 1985, την εφαρμογή της τιμής παρεμβάσεως που καθορίσθηκε από τον κανονισμό (ΕΟΚ) αριθ. 1019/84 (4) για την περίοδο εμπορίας 1984/85· ότι, από την 1η Ιουλίου, η τιμή αυτή πρέπει να εφαρμοσθεί για το σύνολο της Κοινότητας και για τον σκληρό σίτο που προσκομίζεται στην παρέμβαση από την 1η Ιουλίου 1985·

ότι η τιμή κατωφλίου για τον σκληρό σίτο είναι μια παράγωγος τιμή της ενδεικτικής τιμής και η τελευταία αυτή τιμή πρέπει να καθοριστεί από το Συμβούλιο· ότι, προκειμένου να εξασφαλισθεί η συνέχιση της λειτουργίας του καθεστώτος εισαγωγών και εξαγωγών για τον σκληρό σίτο, καθώς και για τα πλιγούρια και τα σιμιγδάλια σκληρού σίτου, θα πρέπει να υπολογισθεί μία τιμή που χρησιμεύει συγχρόνως ως βάση υπολογισμού για τον καθορισμό των εισφορών και των προσαρμογών που γίνεται σε περίπτωση προκαθορισμού της εισφοράς και της επιστροφής· ότι, λαμβάνοντας υπόψη τη διατήρηση της τιμής παρεμβάσεως σε αμετάβλητο επίπεδο, πρέπει, επίσης, για τον σκληρό σίτο, για τα πλιγούρια και τα σιμιγδάλια του σκληρού σίτου, να εφαρμοσθούν τιμές που θα χρησιμεύουν σαν βάση υπολογισμού στα ίδια επίπεδα με τις τιμές κατωφλίου που έχουν καθορισθεί από τον κανονισμό (ΕΟΚ) αριθ. 1413/84 (5) της Επιτροπής·

ότι οι τιμές παρεμβάσεως και κατωφλίου αποτελούν για τα προαναφερθέντα προϊόντα αντικείμενο μηνιαίων προσαυξήσεων· ότι αυτές οι μηνιαίες προσαυξήσεις αποτελούν ένα από τα προσδιοριστικά στοιχεία της λειτουργίας του σημερινού καθεστώτος παρεμβάσεως, καθώς και των εξωτερικών ανταλλαγών στον εν λόγω τομέα· ότι πρέπει, συνεπώς, να εφαρμοσθεί το καθεστώς που προβλέπεται στον κανονισμό (ΕΟΚ) αριθ. 1020/84 του Συμβουλίου (6)·

ότι η ενίσχυση στον σκληρό σίτο είναι ένα απαραίτητο στοιχείο του καθεστώτος που ισχύει για το προϊόν αυτό· ότι, λαμβάνοντας υπόψη την άφιξη της νέας εσοδείας, και λαμβάνοντας επίσης υπόψη ότι το γενεσιουργό αίτιο για το δικαίωμα ενισχύσεως θεωρείται ότι λαμβάνει χώρα την 1η Ιουλίου της εν λόγω περιόδου εμπορίας, θα πρέπει να εφαρμοσθεί η ενίσχυση στο επίπεδο που έχει καθορισθεί για την περίοδο 1984/85· ότι, ωστόσο, όσον αφορά την Ελλάδα, η ενίσχυση πρέπει να ευθυγραμμισθεί στο επίπεδο της κοινοτικής ενισχύσεως που εφαρμόζεται στη Γαλλία και την Ιταλία κατά τη διάρκεια της περίοδου 1984/85, σύμφωνα με το άρθρο 68 της πράξεως προσχωρήσεως της Ελλάδας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Κατά την αγορά στην παρέμβαση σκληρού σίτου, οι οργανισμοί παρεμβάσεως εφαρμόζουν τιμή παρεμβάσεως ίση με εκείνη που έχει καθορισθεί από τον κανονισμό (ΕΟΚ) αριθ. 1019/84 για την περίοδο εμπορίας 1984/85, προσαρμοσμένη συναρτήσει των προσαυξήσεων και μειώσεων που προβλέπονται από τον κανονισμό (ΕΟΚ) αριθ. 1570/77 της Επιτροπής (1).

2. Για τον προσδιορισμό των προσαρμογών που γίνονται στην περίπτωση προκαθορισμού των εισφορών κατά την εισαγωγή και των επιστροφών κατά την εξαγωγή, η τιμή που λαμβάνεται υπόψη, όταν πρόκειται για τον μήνα εισαγωγής ή εξαγωγής, ισούται με την τιμή κατωφλίου που έχει καθορισθεί:

- σε 352,67 ECU ανά τόνο για τον σκληρό σίτο,

- σε 547,09 ECU ανά τόνο για τα πλιγούρια και τα σιμιγδάλια σκληρού σίτου.

3. Οι τιμές που αναφέρονται στις παραγράφους 1 και 2 προσαρμόζονται, από την 1η Αυγούστου 1985, με ποσά ταυτόσημα προς τις μηνιαίες προσαυξήσεις που έχουν καθορισθεί από τον κανονισμό (ΕΟΚ) αριθ. 1020/84.

4. Στην Ελλάδα, Γαλλία και Ιταλία, οι οργανισμοί που έχουν ορισθεί από τα κράτη μέλη καταβάλλουν, κατ' εφαρμογή του άρθρου 10 του κανονισμού (ΕΟΚ) αριθ. 2727/75, ποσό ενισχύσεως στον σκληρο σίτο 101,31 ECU ανά εκτάριο.

5. Οι διατάξεις του παρόντος άρθρου εφαρμόζονται με την επιφύλαξη των αποφάσεων που θεσπίζονται από το Συμβούλιο, σύμφωνα με τα άρθρα 3, 6 και 10 του κανονισμού (ΕΟΚ) αριθ. 2727/75.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 28 Ιουνίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 107 της 19. 4. 1984, σ. 1.

(3) ΕΕ αριθ. L 163 της 22. 6. 1985, σ. 52.

(4) ΕΕ αριθ. L 107 της 19. 4. 1984, σ. 4.

(5) ΕΕ αριθ. L 136 της 23. 5. 1984, σ. 5.

(6) ΕΕ αριθ. L 107 της 19. 4. 1984, σ. 6.

(1) ΕΕ αριθ. L 174, της 14. 7. 1977, σ. 18.